EELNÕU (OE 11)

ALUTAGUSE VALLAVOLIKOGU

O T S U S

# Iisaku 09. november 2017 nr

**Ühinemistoetuse taotluse esitaja määramine**

01. juulil 2017. a jõustus Vabariigi Valitsuse 22.06.2017 määrus nr 95 «Alajõe valla, Iisaku valla, Illuka valla, Mäetaguse valla ja Tudulinna valla osas haldusterritoriaalse korralduse ja Vabariigi Valitsuse 3. aprilli 1995. a määruse nr 159 «Eesti territooriumi haldusüksuste nimistu kinnitamine» muutmine». Määruse alusel moodustus 24. oktoobril 2017. a Alajõe valla, Iisaku valla, Illuka valla, Mäetaguse valla ja Tudulinna valla ühinemise teel uus omavalitsusüksus - Alutaguse vald, mis on ühinenud omavalitsusüksuste üldõigusjärglane. Määruse § 3 lõike 1 kohaselt haldusterritoriaalse korralduse muutmise käigus moodustatavale Alutaguse vallale makstakse ühinemistoetust haldusreformi seaduse §-des 20‒23 sätestatud korras. Sama paragrahvi lõike 2 kohaselt ühinemistoetust arvutatakse senise Alajõe valla, Iisaku valla, Mäetaguse valla ja Tudulinna valla volikogu algatatud haldusterritoriaalse korralduse muutmist taotlenud Alajõe valla, Iisaku valla, Mäetaguse valla ja Tudulinna valla elanike arvu põhjal rahvastikuregistri andmetel 1. jaanuari 2017. a seisuga. Lõike 3 kohaselt Alutaguse vallale hüvitatakse riigieelarvest Vabariigi Valitsuse algatatud ühinemisega seotud tegelikud tehtud kulud kuludokumentide alusel haldusreformi seaduse § 24 lõike 2 alusel kehtestatud korras. Taotlus ühinemistoetuse maksmiseks esitatakse Rahandusministeeriumile ühinemise jõustumise järgselt.

Lähtudes eeltoodust ja haldusreformi seaduse § 22 lõigete 2, 3, 4 ja 6 ning § 24 lõigete 1 ja 2 alusel

Alutaguse Vallavolikogu

**o t s u s t a b:**

1. Määrata Alutaguse valla ühinemistoetuse taotluse esitajaks Iisaku Vallavalitsus.

2. Alajõe Vallavalitsusel, Mäetaguse Vallavalitsusel ja Tudulinna Vallavalitsusel esitada Iisaku Vallavalitsusele ühinemistoetuse eraldamise taotluse juurde vormikohane lisa hiljemalt 16. novembril 2017. a.

3. Rahandusministeeriumil kanda ühinemistoetus Iisaku Vallavalitsuse arvelduskontole nr EE8310 1055 2012 023005 SEB Pangas.

4. Iisaku Vallavalitsusel kanda pärast ühinemistoetuse eraldamist senise Alajõe, Mäetaguse ja Tudulinna valdade ühinemistoetuse summad eelpool nimetatud vallavalitsuste arvelduskontodele.

5. Käesoleva otsuse peale võib esitada Alutaguse Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama või esitada kaebuse Tartu Halduskohtule halduskohtumenetluse seadustikus sätestatud tingimustel ja korras.

6. Otsus jõustub teatavakstegemisest.

Raivo Raap

Volikogu esimees

Seletuskiri:

Vastavalt HRS § 22 lõigetele 2-4 kantakse ühinemise käigus moodustunud kohaliku omavalitsuse üksusele ühinemistoetus üle järgmiselt:

1) vähemalt üks neljandik kantakse ühinemise käigus moodustunud kohaliku omavalitsuse üksusele üle hiljemalt 2017. aasta lõpuks;

2) pool toetusest 2018. aasta esimesel poolaastal ning

3) ülejäänud summa hiljemalt 2019. aasta esimeses kvartalis (sh vähemalt 11000 elanikuga või maakonnasuuruste omavalitsuste täiendav toetus).

Vallavalitsus esitab ühinemistoetuse eraldamise taotluse koos selgitustega eraldatava ühinemistoetuse kasutamise kohta Rahandusministeeriumile ühe kuu jooksul pärast ühinemise käigus moodustunud kohaliku omavalitsuse üksuse volikogu valimiste tulemuste väljakuulutamist (HRS § 22 lg 6).

Kohaliku omavalitsuse volikogu otsustab, millisele arveldusarvele ühinemistoetus makstakse ja märgib selle ka taotlusesse.

Ühinemise tulemusena moodustunud kohaliku omavalitsuse üksuse ühinemistoetuse suuruse kinnitab Vabariigi Valitsus korraldusega (HRS § 22 lg 5) ja seejärel kantakse ühinemistoetus kokkulepitud ühinenud omavalitsuse arveldusarvele.

Eelnõu ja seletuskirja koostas Mäetaguse vallasekretär Lehti Targijainen